b'\n_START_ARTICLE_\nCuptoare (Re\xc8\x99i\xc8\x9ba), Cara\xc8\x99-Severin\n_START_SECTION_\nIstoric\n_START_PARAGRAPH_\nSatul Cuptoare (\xc3\xaen vorbirea local\xc4\x83 Cuptoarea), \xc3\xael g\xc4\x83sim \xc3\xaen anul 1554, cu numele Kuptor (Mala Petyka), \xc3\xaen lucrarea lui Engel Pal privind "Sangeacul Timi\xc8\x99orii sub ocupa\xc8\x9bia turceasc\xc4\x83 1554-1579", localizat \xc8\x99i pe harta anexat\xc4\x83 lucr\xc4\x83rii. Apare pentru prima dat\xc4\x83 ad\xc4\x83ugat\xc4\x83 \xc8\x99i denumirea \xe2\x80\x9cMala Petyka\xe2\x80\x9d care apoi nu o mai g\xc4\x83sim. Satul este men\xc8\x9bionat, ca apar\xc8\x9bin\xc3\xa2nd de \xe2\x80\x9cBogcsai (Boc\xc8\x99a) nahie\xe2\x80\x9d (nahie fiind o subdiviziune a sangeacului), iar \xc3\xaen \xe2\x80\x9cdefter\xe2\x80\x9d (registru de impozite) din anul 1554, la poz. 303 din defter, este trecut cu 9 gospod\xc4\x83rii, \xc3\xaen 1569 la poz. 293 cu 6 gospod\xc4\x83rii \xc8\x99i \xc3\xaen anul 1579 la poz. 389 tot cu 6 gospod\xc4\x83rii pl\xc4\x83titoare de impozit._NEWLINE_Spicuiri, din \xe2\x80\x9cMonografia comunei Cuptoarea-Secul\xe2\x80\x9d despre Cuptoarea:_NEWLINE_Din vechime \xc8\x99i p\xc3\xa2n\xc4\x83 la unirea cu Rom\xc3\xa2nia din 1918, satul Cuptoarea, apare \xc3\xaen diferi\xc8\x9bi ani, sub diferite denumiri \xc8\x99i autori: \xc3\xaen 1554-Kuptor (Mala Petyka), \xc3\xaen 1673-Kuptore (Marsigli), \xc3\xaen 1717 Kuptora (C.F. Mercy), \xc3\xaen 1722 Cuptora (Schwanz), \xc3\xaen 1776 Kuptori (Griselini), Captori (Korabinschy) \xc3\xaen 1788 Koplora (Barzelini), \xc3\xaen 1802 Kuptori (Schutz), \xc3\xaen 1806 Kuptore (Lipszky), \xc3\xaen 1881 Cuptore (Hatsek), iar \xc3\xaen 1913 Kemenczeszek (=cuptoare), denumirea maghiar\xc4\x83 a satului Cuptoarea de ast\xc4\x83zi;_NEWLINE_-tezaurul g\xc4\x83sit \xc3\xaen 1880, la Piatra Alb\xc4\x83, \xc3\xaen hotarul satului, a fost determinat de numismatul Ormos Szigmond din Timi\xc8\x99oara, care a stabilit c\xc4\x83 monedele reprezint\xc4\x83 176 variante \xc8\x99i se pot atribui unui num\xc4\x83r de 17 \xc3\xaemp\xc4\x83ra\xc8\x9bi romani, \xc3\xaencadr\xc3\xa2ndu-se  cronologic de la Marcus Aurelius (161-180.e.n.) p\xc3\xa2n\xc4\x83 la Filip Arabul \xc8\x99i Traianus Decius (248-251 e.n.);_NEWLINE_-din anul 1554, (primii ani ai ocupa\xc8\x9biei turce\xc8\x99ti) g\xc4\x83sim primul document, necontestat, despre Cuptoarea. Sub denumirea de atunci: Kuptor (Mala Petyka), este trecut\xc4\x83 \xc3\xaen \xe2\x80\x9cdefter\xe2\x80\x9d- registrul de impozite- la poz. 303, cu 9 gospod\xc4\x83rii pl\xc4\x83titoare de impozit, acesta fiind \xc8\x99i primul recens\xc4\x83m\xc3\xa2nt g\xc4\x83sit;_NEWLINE_-izvoare neconfirmate, vorbesc \xc3\xaens\xc4\x83 c\xc4\x83 satul ar fi mai vechi dec\xc3\xa2t Timi\xc8\x99oara; de prin anul 1206;_NEWLINE_--\xc3\xaen 1641 misionarul iezuit Jovan Dezmanici, face un raport la Roma, \xc3\xaen care este trecut\xc4\x83 Cuptoarea;_NEWLINE_-\xc3\xaen 1673 Aga Osman, pune impozit de un aspru-moned\xc4\x83 de argint-pe fiecare cas\xc4\x83 din Cuptoarea (Kuptore, denumirea de atunci);_NEWLINE_- \xc3\xaen 1690 pe harta lui Marsigli din Bolognia, Cuptoarea (Kuptore) face parte din districtul Varset, al\xc4\x83turi de Doman, Terova, \xc8\x99.a., _NEWLINE_- \xc3\xaen 1717 dup\xc4\x83 164 de ani de ocupa\xc8\x9bie (ca \xc8\x99i cea rom\xc3\xa2n\xc4\x83) turcii sunt alunga\xc8\x9bi, iar Banatul este p\xc4\x83strat ca perl\xc4\x83 a coroanei Austriei, f\xc4\x83r\xc4\x83 a fi cedat Ungariei. Atunci se face \xc8\x99i primul recens\xc4\x83m\xc3\xa2nt de c\xc4\x83tre austrieci: -Cuptoarea (Kuptora), cu 17 case;_NEWLINE_\xe2\x80\x9c\xc3\x8en timpul ultimei invazii turce\xc8\x99ti \xc3\xaen Banat, din  1783, turcii dup\xc4\x83 ce bat armatele austriece, care se retrag p\xc3\xa2n\xc4\x83 la Lugoj; ocupa \xc3\xaentreaga parte sudic\xc4\x83 a Banatului cu Or\xc8\x99ova, Mehadia, Panciova, Biserica Alb\xc4\x83, V\xc3\xa2r\xc8\x99e\xc8\x9b, Deta, nimicesc instala\xc8\x9biile miniere \xc8\x99i metalurgice de la Moldova Nou\xc4\x83, Sasca, Boc\xc8\x99a \xc8\x99i  Dognecea. Aceea\xc8\x99i soart\xc4\x83 o a\xc8\x99tepta \xc8\x99i noua instala\xc8\x9bie de la Re\xc8\x99i\xc8\x9ba, c\xc4\x83ci popula\xc8\x9bia german\xc4\x83 de aici, muncitori, coloni\xc8\x99ti \xc8\x99i conduc\xc4\x83torii lor, s-au refugiat la Timi\xc8\x99oara. Atunci se ridicar\xc4\x83 locuitorii din Cuptoarea, T\xc3\xa2rnova \xc8\x99i Re\xc8\x99i\xc8\x9ba Romana \xc8\x99i \xc3\xaen mai multe lupte cr\xc3\xa2ncene \xc3\xaenving toate deta\xc8\x99amentele militare turce\xc8\x99ti p\xc4\x83trunse pe valea B\xc3\xa2rzavei \xc8\x99i p\xc3\xa2n\xc4\x83 la Terova \xc8\x99i reu\xc8\x99esc astfel s\xc4\x83 m\xc3\xa2ntuie avu\xc8\x9bia lor, dar \xc8\x99i uzinele de la Re\xc8\x99i\xc8\x9ba de cur\xc3\xa2nd construite._NEWLINE_Pentru ca s\xc4\x83 \xc3\xaenving\xc4\x83 \xc3\xaens\xc4\x83 \xc3\xaen asemenea lupte o armat\xc4\x83 regulat\xc4\x83 \xc8\x99i victorioas\xc4\x83 cum era a turcilor, f\xc4\x83r\xc4\x83 organizare prealabil\xc4\x83, f\xc4\x83r\xc4\x83 conduc\xc4\x83tori preg\xc4\x83ti\xc8\x9bi, trebuie s\xc4\x83 fi avut aceast\xc4\x83 popula\xc8\x9bie \xc3\xaen trecutul s\xc4\x83u, nenum\xc4\x83rate asemenea fapte de vitejie\xe2\x80\x9d, ne spune Coriolan Cocora \xc3\xaen Cartea C\xc4\x83r\xc4\x83\xc8\x99an\xc4\x83, ed. Gazetei Re\xc8\x99i\xc8\x9ba din anul 1938;_NEWLINE_- \xc3\xaen anul 1862, colonia Secul a fost ad\xc4\x83ugat\xc4\x83 satului Cuptoarea devenind o unitate administrativ\xc4\x83 nou\xc4\x83: Cuptoarea-Secul (Kuptore-Szekul \xc3\xaen maghiar\xc4\x83);_NEWLINE_- popula\xc8\x9bia \xc3\xaen Cuptoarea-Secul cre\xc8\x99te mult. Astfel de la 492 locuitori c\xc3\xa2t avea satul Cuptoarea \xc3\xaen anul 1839, ajunge la 1591 locuitori c\xc3\xa2t avea \xc3\xaempreun\xc4\x83 cu Secul \xc3\xaen anul 1890, acesta fiind \xc8\x99i anul de v\xc3\xa2rf dup\xc4\x83 care vin descre\xc8\x99teri;_NEWLINE_- \xc3\xaen 1791 se deschide prima \xc8\x99coal\xc4\x83 confesional\xc4\x83 proprie \xc3\xaen Cuptoarea, cu primul \xc3\xaenv\xc4\x83\xc8\x9b\xc4\x83tor Matei Popovici;_NEWLINE_- primul preot atestat \xc3\xaen Cuptoarea a fost Simeon Popovici din Cacova, care a p\xc4\x83storit de la 22 septembrie 1795 p\xc3\xa2n\xc4\x83 la 18 mai 1809, timp de 14 ani, \xc3\xaen care timp a construit \xc8\x99i prima biseric\xc4\x83;_NEWLINE_-domni\xc8\x99oara Domni\xc8\x9ba Belcea, din Cuptoarea, la 17 ani este aleas\xc4\x83 \xc3\xaen anul 1927 \xe2\x80\x9cMISS CARA\xc8\x98\xe2\x80\x9d;_NEWLINE_-\xc3\x8en anul 1968, st\xc4\x83p\xc3\xa2nirea comunist\xc4\x83 desfiin\xc8\x9beaz\xc4\x83 comuna \xc8\x99i trimite cele dou\xc4\x83 sate \xc3\xaen administrarea prim\xc4\x83riei din Re\xc8\x99i\xc8\x9ba;_NEWLINE_-ultimul recens\xc4\x83m\xc3\xa2nt din anul 2002 mai \xc3\xaenscrie \xc3\xaen satul Cuptoarea doar 346 locuitori;'